[pic] | KOMISIJA EVROPSKIH SKUPNOSTI |

Bruselj, 17.1.2006

KOM(2006) 17 konč.

2003/0282 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah, ki jih je Evropski parlament predložil k skupnemu stališču Sveta glede predloga

DIREKTIVE EVROPSKEGA PARLAMENTA IN SVETA o baterijah in akumulatorjih ter odpadnih baterijah in akumulatorjih, ki razveljavlja Direktivo 91/157/EGS

O SPREMEMBAH PREDLOGA KOMISIJE v skladu s členom 250(2) Pogodbe ES

2003/0282 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah, ki jih je Evropski parlament predložil k skupnemu stališču Sveta glede predloga

DIREKTIVE EVROPSKEGA PARLAMENTA IN SVETA o baterijah in akumulatorjih ter odpadnih baterijah in akumulatorjih, ki razveljavlja Direktivo 91/157/EGS

1. Uvod

V skladu s točko (c) tretjega pododstavka člena 251(2) Pogodbe ES mora Komisija podati mnenje o spremembah, ki jih je predlagal Evropski parlament ob drugi obravnavi. Komisija oblikuje spodaj podano mnenje o 23 spremembah, ki jih je predlagal Parlament.

2. Ozadje

Predlog Komisije COM(2003) 723 konč. je bil 24. novembra 2003 predložen Evropskemu parlamentu in Svetu v skladu s postopkom soodločanja iz člena 175(1) Pogodbe ES. Podlaga za predlog sta bila člena 95(1) in 175(1) Pogodbe ES.

Evropski ekonomsko-socialni odbor je podal svoje mnenje 28. aprila 2004.

Odbor regij je podal svoje mnenje 22. aprila 2004.

Evropski parlament je podal svoje mnenje ob prvi obravnavi, 20. aprila 2004.

Na podlagi mnenja Evropskega parlamenta in v skladu s členom 251(2) Pogodbe ES je Svet 18. julija 2005 uradno sprejel skupno stališče. Komisija je 23. avgusta 2005 sprejela sporočilo o skupnem stališču (COM(2005) 378 konč.), Evropski parlament pa je svoje stališče sprejel ob drugi obravnavi, 13. decembra 2005.

3. Namen predloga

Namen predloga Komisije je preprečiti končno odlaganje odpadnih baterij z uvedbo „zaprtega krožnega sistema“ za vse baterije, dane na trg v Skupnosti. Glavne prvine tega predlaganega „zaprtega krožnega sistema“ so (i) cilj za zbiranje prenosnih baterij (160 gramov), (ii) dodatni cilj za zbiranje prenosnih kadmijevih baterij (kar bi zahtevalo spremljanje toka odpadkov), (iii) prepoved odlaganja/sežiganja industrijskih in avtomobilskih baterij ter (iv) minimalne zahteve za recikliranje vseh zbranih baterij. Poleg tega predlog določa minimalna pravila za delovanje nacionalnih shem zbiranja in recikliranja, da bi izboljšali pravilno delovanje notranjega trga in zagotovili enake pogoje za vse subjekte, vključene v življenjski krog baterij. Predlog uvaja tudi odgovornost proizvajalca do upravljanja z vsemi odpadnimi baterijami, danimi na trg v Skupnosti. Če bo predlagana direktiva sprejeta, bo razveljavila in nadomestila obstoječo zakonodajo Skupnosti o baterijah (Direktivo 91/157/EGS, kakor je bila spremenjena, in Direktivo 93/86/EGS).

Evropski parlament se je ob prvi obravnavi zavzel za (i) omejitev uporabe kadmija in svinca v baterijah in ne za predlagani „zaprti krožni“ sistem ter za (ii) večje cilje zbiranja (50 % in 60 %). Komisija teh sprememb ni sprejela, ker je njena razširjena presoja vpliva (ExIA) pokazala, da bi predlagani „zaprti krožni sistem“ nudil enako stopnjo okoljske zaščite pri manjših stroških. Kar zadeva cilje zbiranja, se je Komisija strinjala, da cilj „glede na maso“ nadomesti s ciljem „glede na prodajo“. Ker pa je razširjena presoja vpliva pokazala, da bi bil cilj 160 gramov (ali 40 %) stroškovno najbolj učinkovit, se Komisija z njegovim povečanjem ni strinjala.

Svet se je v skupnem stališču zavzel za (i) omejeno prepoved uporabe kadmija v prenosnih baterijah in ne za predlagani „zaprti krožni“ sistem ter za (ii) nižje cilje zbiranja (25 % in 45 %). Komisija je sprejela nove razpoložljive informacije iz presoje vplive Sveta, ki je pokazala, da bi predlagani „zaprti krožni sistem“ lahko povzročil znatne organizacijske in upravne stroške, zaradi česar bi bil „zaprti krožni sistem“ primerljivo dražji. Komisija je zato podprla omejitev uporabe kadmija iz skupnega stališča. Komisija je pozdravila povečanje dolgoročnih ciljev zbiranja (45 %) in hkrati predlagala, da bi bil lahko časovni okvir za dosego srednjeročnih ciljev zbiranja (25 %) glede na prvotni predlog Komisije višje zastavljen.

4. Mnenje Komisije o spremembah, ki jih je predlagal Evropski parlament

Evropski parlament je 13. decembra 2005 sprejel 23 od predlaganih 59 sprememb. Od sprejetih 23 sprememb lahko Komisija 12 sprememb sprejme v celoti, eno spremembo pa deloma. 10 od sprejetih sprememb za Komisijo ni sprejemljivih.

4.1. Spremembe, ki jih je Komisija sprejela

4.1.1. V celoti sprejete spremembe

Sprememba 3 predlaga novo uvodno izjavo glede resolucije Sveta o kadmiju iz leta 1988. To je koristno pojasnilo k členu 4 predlagane direktive.

Sprememba 9 črta možnost uvedbe pravila „de minimis“ s postopkom komitologije in za uvodno izjavo 17 določa, da morajo biti vsi proizvajalci registrirani. Komisija lahko sprejme črtanje možnosti sprejetja pravila „de minimis“ s postopkom komitologije, ker bi tako pravilo „de minimis“ lahko povzročilo proste strelce na trgu in bi lahko ogrozilo kredibilnost posameznega nacionalnega zbiralnega sistema. Zahtevana registracija proizvajalcev je v skladu s členom 14 predlagane direktive, zato jo Komisija sprejme.

Sprememba 12 k opredelitvi prenosnih baterij dodaja gumbaste celice in baterijske sklope. Komisija to koristno pojasnilo sprejme.

Sprememba 15 je v opredelitvi stopnje zbiranja izraz „prodano končnim uporabnikom“ nadomestila z „dano na trg“. Komisija je mnenja, da je to koristno pojasnilo, ki bi državam članicam olajšalo spremljanje.

Sprememba 17 je uvedla obvezo držav članic do pospeševanja raziskav zaradi povečanja okolju prijaznejšega delovanja baterij. Ta sprememba je v skladu s prvotnim predlogom Komisije, zato jo Komisija sprejme.

Sprememba 19 zavezuje države članice, da sprejmejo potrebne ukrepe za največjo možno zagotovitev zbiranja in preprečevanje odstranjevanja. Ta sprememba ponovno uvaja spremembo 27, ki jo je Evropski parlament predlagal ob prvi obravnavi in jo je Komisija sprejela.

Komisija prav tako sprejme spremembo 25 , ki opredelitev stopnje zbiranja prenese v člen 3, ker je koristno pojasnilo k osnutku. Poleg tega Komisija meni, da je zahteva za države članice v zvezi z začetkom izračunavanja stopnje zbiranja štiri leta po začetku veljavnosti predlagane direktive koristno pojasnilo, ker bi državam članicam in Komisiji omogočila pridobiti izkušnje pri metodi izračunavanja cilja zbiranja dve leti prej, preden bi bil cilj pravno zavezujoč.

Sprememba 29 določa, da se „najboljše razpoložljive tehnologije“ iz člena 10 predlagane direktive nanašajo na varovanje zdravja ljudi in okolja ter da morajo biti sistemi iz tega člena v skladu z zakonodajo Skupnosti. Komisija sprejme to spremembo, ker vsebuje koristna pojasnila.

Komisija sprejme spremembo 31 , ki ponovno uvaja člen 17 prvotnega predloga Komisije.

Črtanje izraza „na splošno“ iz odstavka 2 člena 12 predlagane direktive, določenega v spremembi 32 , je prav tako v skladu s prvotnim predlogom Komisije, zato ga Komisija sprejme.

Komisija v skladu s spremembo 9 sprejme tudi spremembo 36 , ki črta možnost uvedbe pravila „de minimis“ s postopkom komitologije.

Komisija sprejme spremembo 38 , ki zahteva, da je zmogljivost baterije navedena na oznaki. Ta sprememba je v skladu s Sporočilom Komisije o integrirani politiki do proizvodov (glej poglavje 5.3 „Obveščanje potrošnikov, da se lažje odločijo“). Tudi to je v skladu s členom 5 prvotnega predloga Komisije.

4.1.2. Deloma sprejete spremembe

Sprememba 41 , ki besedo „cilj“ nadomesti z „učinkovitost“, pojasnjuje, da morajo države članice doseči učinkovitost recikliranja, zahteva „zaprti krog“ za reciklirane vsebnosti težkih kovin, povečuje učinkovitost cilja za recikliranje za nenevarne baterije s 50 % na 55 % in zagotavlja, da se lahko učinkovitost spremeni s postopkom komitologije. Ta sprememba je deloma sprejemljiva. Navedba zaprtega krožnega sistema za Komisijo ni sprejemljiva, ker meni, da lahko povzroči zaplete pri izvajanju s stroškovnega vidika. Ostale dele te spremembe Komisija sprejme. Navedba „učinkovitosti“ in učinkovitost recikliranja za nenevarne baterije s ciljem 55 % sta v skladu s prvotnim predlogom Komisije, katerega podlaga je razširjena presoja vpliva Komisije. Prilaganje tehnologijam s postopkom komitologije je v skladu s členom 10(5)(b) predlagane direktive.

4.2. Spremembe, ki jih je Komisija zavrnila

Sprememba 11 , ki je predmet urejanja spremenila v pojasnitev okoljskih ciljev predlagane direktive, ni sprejemljiva, ker ni v skladu z medinstitucionalnimi smernicami za osnutke.

Sprememba 14 pojasnjuje, kaj je „pridobivanje energije“ iz člena 3(8) predlagane direktive. Komisija te spremembe ne sprejme. Predlagana direktiva se osredotoča na recikliranje kot obdelovalni postopek za baterije in ne na pridobivanje energije. Poleg tega se lahko izraz „pridobivanje energije“ ponovno pregleda v okviru Tematske strategije o preprečevanju nastajanja odpadkov in recikliranju.

Sprememba 18 uvaja zahtevo, da morajo potrošniki baterije takoj odstraniti v skladu s seznamom izjem iz spremembe 40 . Z okoljskega vidika je ta zahteva nepotrebna, ker Direktiva o odpadni električni in elektronski opremi zahteva zbiranje baterij, integriranih v naprave. S tehničnega vidika to lahko zavira tehnološki razvoj aplikacij, ki zahtevajo, da je baterija vgrajena v napravo.

Sprememba 20 črta sklicevanje na gostoto prebivalstva pri vzpostavljanju nacionalnih zbiralnih sistemov za prenosne baterije. Poleg tega določa, da zbirna mesta ne potrebujejo dovoljenja v skladu z Direktivo 75/442/EGS ali Direktivo 91/689/EGS. Komisija ne sprejme črtanja sklicevanja na gostoto prebivalstva iz prve obravnave Evropskega parlamenta. Pojasnilo, da zbirna mesta ne potrebujejo dovoljenja v skladu z Direktivo 75/442/EGS je nepotrebno, ker to že ureja člen 7(2) predlagane direktive.

Sprememba 23 zavezuje distributerje, da prenosne baterije vzamejo nazaj. Tega Komisija ne sprejme, ker to že ureja člen 7(2)(b) predlagane direktive, ki vlogo distributerjev pri zbiranju prenosnih baterij prepušča državam članicam v skladu z načelom subsidiarnosti.

Sprememba 24 črta možnost, da države članice sprejmejo sisteme kavcij in uvaja posebne pogoje za sprejetje ekonomskih instrumentov. Komisija te spremembe ne sprejme, ker mora biti sprejetje ekonomskih instrumentov prepuščeno državam članicam. Pogoje za sprejetje nacionalnih ekonomskih instrumentov že ureja primarna zakonodaja ES.

Komisija ne sprejme spremembe 33 , ki proizvajalcem nalaga finančno odgovornost za kampanje za obveščanje javnosti. Komisija meni, da mora biti to vprašanje, ki ga že ureja člen 17(2) predlagane direktive, prepuščeno državam članicam v skladu z načelom subsidiarnosti.

Komisija ne sprejme spremembe 34 , ki ureja finančno odgovornost proizvajalcev do starih bremen, ker se Komisija zavzema, da to vprašanje v skladu z načelom subisidarnosti ostane v pristojnosti držav članic.

Sprememba 37 zavezuje distributerje, da obvestijo končne uporabnike o možnosti oddaje odpadnih prenosnih baterij na prodajnih mestih. Komisija te spremembe ne sprejme, ker mora biti to vprašanje v skladu s členom 17(2) in načelom subsidiarnosti prepuščeno državam članicam.

5. Sklepna ugotovitev

V skladu s členom 250(2) Pogodbe ES Komisija spremeni svoj predlog, kot je določeno zgoraj.